BØNNER FOR DE FORFULGTE

***Vi beder for hver søster og bror som må lide***

Vi beder for hver søster  
og bror som må lide,  
alene og glemt,

når de bærer dit kors.

Vi beder for de mange  
som tvinges til tavshed  
og stumt folder deres hænder  
i skjul bag en dør.  
Se dem, Kristus.Vær hos dem!

Lad dit ord springe  
som ild gennem verden  
og tænde en brand i  
de mørkeste rum:

I byen og på torvet,  
i sløvede øjne,  
på ordløse læber:  
Det beder vi dig om.  
Se dem, Kristus.Vær hos dem!

*(Frit oversat efter en tekst af Gisle Skeie)  
© Oversat fra norsk. Brugt med tilladelse fra Stefanusalliansen*

***Hvis det var mig***

Hvis det var mig, Oh Herre,  
som måtte bede  
til Dig bag låste døre,  
for at ingen skulle se –

Hvis det var mig, som skulle kende

som følte angsten i mit sind

da vi, Dit folk, brød brødet

og voldsmænd stormede ind –

Hvis det var mig, de truede

og måske overfaldt –

da ved jeg, hvad jeg ville

ha’ ønsket mest af alt:

At nogen kunne se mig,

den uret som jeg led,

og lånte mig en stemme

og talte i mit sted –

At nogen foldede hænder

og bad om nattero,

om styrke til at leve

og frihed til at tro –

At nogen talte voldsmænd  
imod med sandhedsord:  
«I Kristus står vi sammen,  
vi er Hans krop på jord!»  
  
Dét ville jeg ha’ ønsket!  
Hvis jeg var en af dem,  
som bar Dit kors med smerte  
her i min by, mit hjem.

*(Frit oversat efter tekst af Gisle Skeie)*

*© Oversat fra norsk. Brugt med tilladelse fra Stefanusalliansen*

***Bøn for navnløse søskende***

Herre, vi beder for vore navnløse søskende,  
de som måtte komme til dig i nat.

Vi beder for den navnløse kirke på jorden,  
som lever og vokser i skjul.

Herre, du lod dig engang sænke ned  
og selv blive den svageste af os.

Men derved var det at du løftede os op   
og gjorde os stærke.

Så vidunderligt dit rige er –

Den svage giver du styrke.  
Den navnløse kalder du ved navn.

Herre, vi beder for vore navnløse søskende.  
Vi råber deres navne, et for et.

Vi råber deres navne mod din himmel.

Vi fylder nattehimlen med navne!

Du ved godt, hvem de er.  
Du er dér, når de kommer.

Herre, giv dem din fred.

Amen –

*(Frit oversat efter en tekst af Gisle Skeie)*

*© Oversat fra norsk. Brugt med tilladelse fra Stefanusalliansen*